b'\n_START_ARTICLE_\nClara Grima Ruiz\n_START_SECTION_\nBiografia\n_START_PARAGRAPH_\nClara Grima, que es doctor\xc3\xa0 en matem\xc3\xa0tica per la Universitat de Sevilla, \xc3\xa9s la presidenta de la Comissi\xc3\xb3 de Divulgaci\xc3\xb3 de la Reial Societat Matem\xc3\xa0tica Espanyola. \xc3\x89s professora titular de Matem\xc3\xa0tica Aplicada a la Universitat de Sevilla. Actualment, d\xc3\xb3na classes a l\'Escola T\xc3\xa8cnica Superior d\'Enginyeria Inform\xc3\xa0tica i \xc3\xa9s membre del grup de recerca en Matem\xc3\xa0tica Discreta. Grima destaca especialment per la seva faceta de divulgadora. A m\xc3\xa9s de ser investigadora i professora, est\xc3\xa0 especialitzada en divulgaci\xc3\xb3 cient\xc3\xadfica, que practica en un ventall molt ampli d\'\xc3\xa0mbits, des de xerrades i confer\xc3\xa8ncies, a l\'\xc3\xbas d\'imaginatius m\xc3\xa8todes audiovisuals, passant per la important pres\xc3\xa8ncia en xarxes. Es pot dir que Grima s\'ha convertit en una de les cient\xc3\xadfiques m\xc3\xa9s influents a les xarxes socials, tant a Youtube com a Twitter, on t\xc3\xa9 gaireb\xc3\xa9 23.000 seguidors. _NEWLINE_A part de les publicacions cient\xc3\xadfiques en l\'\xc3\xa0rea i les seves comunicacions en congressos, \xc3\xa9s coautora de diversos llibres i, des de 2011 dedica part del seu temps a la divulgaci\xc3\xb3 de les matem\xc3\xa0tiques. En televisi\xc3\xb3, Grima va ser una dels quatre col\xc2\xb7laboradors fixos d\'\xc3\x92rbita Laika a La2 de TVE, en les dues primeres temporades del programa (2014-2015). A m\xc3\xa9s, \xc3\xa9s una de les tres components del podcast cultural "Los 3 chanchitos", guardonat amb el premi Bit\xc3\xa1coras al millor podcast de 2016 i una de les actrius-cient\xc3\xadfiques de l\'obra "Cient\xc3\xadfiques: passat, present i futur", guardonada per la UOC, on interpreta a la cient\xc3\xadfica brit\xc3\xa0nica Rosalind Franklin, descobridora de l\'estructura de l\'ADN. Com a divulgadora, ha publicat dotzenes d\'articles de divulgaci\xc3\xb3 cient\xc3\xadfica en premsa, especialment, a trav\xc3\xa9s del eldiario.es Jot Down i Tecnoxplora, aix\xc3\xad com a la plataforma de divulgaci\xc3\xb3 cient\xc3\xadfica Naukas. \xc3\x89s l\'autora, juntament amb Raquel Garc\xc3\xada Ulldemolins, del blog "Mati, una profesora muy particular", amb qui tamb\xc3\xa9 ha publicat el llibre "Hasta el infinito y m\xc3\xa1s all\xc3\xa1". Una de les seves preocupacions \xc3\xa9s apropar els nens a les matem\xc3\xa1tiques a trav\xc3\xa9s dels contes.\n_START_SECTION_\nReconeixements\n_START_PARAGRAPH_\nEl 2017 la Confederaci\xc3\xb3 de Societats Cient\xc3\xadfiques d\'Espanya (COSCE) li va concedir el "Premi a la Difusi\xc3\xb3 de la Ci\xc3\xa8ncia 2017". La Universitat Oberta de Catalunya, per la seva banda, li va concedir el " Premi Equitat 2017". A m\xc3\xa9s destaca el seu bloc "Mati i els seus mateaventuras", guardonat amb el premi Bit\xc3\xa1coras al millor bloc d\'Educaci\xc3\xb3 2011, premi 20Blogs al millor bloc en 2011 i premi Prismes de Bronze al millor lloc web de divulgaci\xc3\xb3 cient\xc3\xadfica en 2013.'